แบงก์ดี๊ด๊าหลังบ้าน‘0%นาน5ปี’แท้ง
แบงก์พาณิชย์เฮ หลังคลังแย้มเงื่อนไขสินเชื่อดอกเบี้ย 0% 3-5 ปี ไม่อยู่ในนโยบาย เล็งออกแคมเปญกระตุ้นสินเชื่อ ต.ค.นี้
17 ก.ย. 2554

แบงก์พาณิชย์เฮ หลังคลังแย้มเงื่อนไขสินเชื่อดอกเบี้ย 0% 3-5 ปี ไม่อยู่ในนโยบาย เล็งออกแคมเปญกระตุ้นสินเชื่อ ต.ค.นี้
นายฐากร ปิยะพันธ์ ผู้ช่วยกรรมการผู้จัดการใหญ่ สายงานการตลาดลูกค้าบุคคล ธนาคารกรุงศรีอยุธยา กล่าวว่า การเติบโตของสินเชื่อที่อยู่อาศัยในปีนี้จะเริ่มชะลอตัวลง จากที่รัฐบาลจะไม่นำนโยบายดอกเบี้ย 0% เป็นเวลา 35 ปี มารวมไว้ในแพ็กเกจบ้านหลังแรก และปล่อยให้ธนาคารอาคารสงเคราะห์ (ธอส.) เป็นผู้ทำการตลาดเอง โดยที่รัฐบาลจะไม่จ่ายชดเชยดอกเบี้ยให้
นายฐากร กล่าวว่า หากข้อสรุปออกมาในรูปแบบนี้จะส่งผลดีต่อธนาคารพาณิชย์ เนื่องจากตลาดสินเชื่อที่อยู่อาศัยจะกลับมาแข่งขันภายใต้กลไกตลาด และธนาคารพร้อมจะเข้าไปเจรจากับลูกค้าผู้ประกอบการเพื่อออกแคมเปญพิเศษร่วมกัน พร้อมใช้แคมเปญสินเชื่อที่อยู่อาศัย 0% เป็นเวลา 6 เดือนที่มีอยู่เดิมเร่งทำยอดสินเชื่อในไตรมาสสุดท้าย หลังจากในช่วง 2 เดือนที่ผ่านมา ลูกค้ามีการชะลอการตัดสินใจซื้อเพื่อรอนโยบายรัฐบาล
ทั้งนี้ คาดว่าในเดือน ต.ค.นี้ ธนาคารพาณิชย์จะเริ่มทยอยออกแคมเปญสินเชื่อที่อยู่อาศัยหลังจากรอดูความชัดเจนของนโยบายรัฐบาล ซึ่งธนาคารพาณิชย์ไม่สามารถแข่งขันได้
“ผมคาดว่าเงื่อนไขในส่วนดอกเบี้ย 0% 3-5 ปี คงจะไม่มีแล้ว และหาก ธอส.จะทำเองคงจะไม่ทันไตรมาส 4 ขณะที่มาตรการลดหย่อนภาษี 3 แสนบาท ก็ไม่ดึงดูดใจเท่าที่ควร เพราะต้องเป็นผู้กู้ซื้อบ้านราคาสูงเท่านั้นจึงจะได้ประโยชน์ 3 แสนบาท” นายฐากร กล่าว
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า หากภาครัฐไม่มาอุดหนุนอัตราดอกเบี้ย 0% ในนโยบายบ้านหลังแรก จะส่งผลให้กลไกการแข่งขันในตลาดสินเชื่อที่อยู่อาศัยมีประสิทธิภาพมากขึ้น รัฐบาลควรนำเงินไปลงทุนด้านโครงสร้างพื้นฐานมากกว่า